Жартаўліва вуліцу Давыда Гарадзенскага можна назваць вуліцай каралеўскіх стайняў. Бо менавіта з гэтых будынкаў у 18 стагоддзі яна пачыналася. Цяпер гэтую вуліцу можна назваць аб’язной: з Вялікай Траецкай так лёгка трапіць на стары гарадзенскі мост. Аднак, яшчэ ў 60-я гады мінулага стагоддзя скразнога праезду да Вялікай Траецкай тут не было. Ды і сама вуліца ў ранейшыя часы мела зусім іншы напрамак, ну, і вядома, назву.